Katehetska jesenska škola za odgojitelje u vjeri u predškolskim ustanovama

**RADIONICA: Kristova pedagogija u odgoju djece iz poremećaja autističnog spektra**

* „Hodaj u mojim cipelama“

**VODITELJ RADIONICA**: Ivana Peček, prof.def., Renata Treska, mag.reh.educ.

**Zaista kažem vam, što god učiniste jednomu od ovih najmanjih, meni učiniste.“**

 **(Mt 25, 40)**

U današnjem tzv. civiliziranom društvu nailazimo na osobe koje na prvi pogled izgledaju ranjive i slabe, koje se teško nose s izazovima današnjeg vremena. U skupinu marginaliziranih osoba spadaju kao jedna od kategorija osoba s invaliditetom, osobe koje se nalaze u poremećaju autističnog spektra. Njihova borba i vapaj za pomoći koji je puno puta drugačiji započinje od najranije dobi. Djeca iz poremećaja autističnog spektra dio su našeg života, našeg cjelokupnog rasta i imaju pravo biti uključeni u sve aspekte društvenog života. Kako bi uključivanje bilo uspješno, važno je dijete iz poremećaja autističnog spektra uključiti u inkluzivne vrtićke programe zadovoljavajući njihova osnovna prava na radosno djetinjstvo i socijalizacijom okruženo vršnjacima. Obzirom da je poremećaj iz autističnog spektra vrlo kompleksno stanje koje uključuje poremećaje na područjima komunikacije, socijalne interakcije i ponašanja, važno je pripremiti odgajatelje za prihvaćanja djeteta kako bi se uklonio strah te ih upoznati s psihofizikumom djeteta i načinima pristupa u predškolskom odgoju. Mičući barijere otvaramo put dobrog odnosa odgajatelja prema djetetu, njegovanih roditelja i drugih stručnih suradnika.

Inkluzija u Katoličkim vrtićima omogućava djeci iz poremećaja autističnog spektra da razvijaju svoju duhovnu dimenziju gradeći svoj odnos sa Stvoriteljem. Oni imaju pravo i moraju živjeti svoj život vjere prema svojim mogućnostima gradeći svoju duhovnu dimenziju u kojoj se odražava njihova težnja za komunikacijom i prijateljstvom s Bogom. Djeca iz poremećaja autističnog spektra odraz su Kristove pedagogije Ljubavi u kojoj je bitna ljubav prema bližnjima. Putem Kristove pedagogije u Katoličkim vrtićima djeca tipičnog razvoja uče od najranije dobi prihvaćati različitosti među ljudima, razvijaju empatiju i prave kršćanske vrijednosti koje otvaraju put smislenom životu.

**Radionica: Hodaj u mojim cipelama**

**Vrijeme izvođenja radionice:** 12. studeni 2022.

**Mjesto izvođenja radionice:** OŠ Miroslava Krleže, Kaptol 16, Zagreb

**Izvoditelji:** Ivana Peček, prof.def.-smijer rehabilitacija i Renata Treska, mag.reh.educ.

**Sudionici:** odgajateljice u Katoličkim vrtićima

**Cilj radionice:**

* odgajateljice će se upoznati s osnovnim aspektima iz poremećaja autističnog spektra (u daljnjem tekstu PAS), metodama komuniciranja, primjeniti Kristovu pedagogiju ljubavi u radu s djecom iz PAS-a te kroz radionicu “Hodaj u mojim cipelama” osvijestiti što znači biti osoba u PAS-a.

**Ishodi radionice:**

* upoznati se s osnovnim karakteristikama PAS-a djece predškolske dobi u redovitom vrtiću (terminologija, definicija, teorije, karakteristike, znakovi i simptomi autizma u predškolskoj dobi djeteta, vrste načina komuniciranja s djetetom u PAS-a)
* upoznati se s različitim materijalima, načinima i tehnikama rada koji omogućavaju razvoj duhovne dimenzije i komunikaciju između djeteta s PAS-a i Stvoritelja
* uočiti važnost pripreme prostora u kojem se odvija vjerski odgoj djece u PAS-a jer olakšava komunikaciju u grupi između odgajatelja, djece tipičnog razvoja i djece s PAS-a
* osjetiti i približiti kroz radionicu „Hodaj u mojim cipelama“ što znači biti dijete s PAS-a te približiti trojnu dimenziju osobe te smisao rada s djecom tog poremećaja
* osvijestiti motiv milosrđa i Kristove pedagogije ljubavi kao dragocjen medij komuniciranja u stvaranju pozitivne klime u grupi, te prihvaćanja različitosti

**Sredstva:**

* prijenosno računalo, projektor, taktilne slikovnice, različiti materijali, sličice, komunikacijska ploča, različite bočice eteričnog ulja, rukavice za kuhanje, štapići za ražnjiće, mala svjetiljka, bomboni, knjiga, pločice s različitim tekstilnim materijalima

**Tijek radionice:**

Radionica će započeti uz meditativnu glazbu molitvom sv. Augustina:

**Milosrdni Oče, na tvoja vrata kucaju sve uzburkane želje moje nutrine, krik suza mojih očiju. Pred tobom je svaka moja želja i moj jecaj ti nije skriven. Gospodine, ne skrivaj više lica svoga od mene i ne srdi se na tvoga slugu. Oče milosrđa, poslušaj moj uzdah, pruži mi svoju ruku koja je najbolja pomoć, izvuci me iz dubine voda, iz jezera bijede, iz prljavoga blata da u njemu ne propadnem. Pod milosrdnim pogledom tvojih očiju daj da stignem tebi, Gospodine Bože moj!**

Nakon kratke igre upoznavanja slijedi motivacijsko pitanje koje će ih uvesti u temu radionice. Odgovor na pitanje treba dovesti sudionike do zaključka da svaku osobu pa tako i dijete s i bez teškoće gledamo i prihvaćamo kroz njezinu trodimenzionalnost.

U teoretskom dijelu radionice, sudionici će se pobliže upoznati s karakteristikama iz poremećaja autističnog spektra s kojima se dijete predškolske dobi nosi, te će lakše pristupiti kvalitetnoj pripremi za odnos između sebe, djece tipičnog razvoja i djece iz PAS-a u grupi. Također će biti prezentirani materijali za rad u vjerničkoj grupi s djetetom iz PAS-a i načini kako izraditi komunikacijsku ploču, kako označi prostor gdje se odvija vjerski odgoj djece ali prostore vrtića kojima se dijete kreće.

Sudionice će biti pozvani da svoj odnos s djecom iz PAS-a grade na temeljima Kristove pedagogije ljubavi u kojoj je bitna ljubav prema bližnjima te osvijestiti da se Krist otkriva u svakom djetetu s teškoćama koje nas vodi na temelje kršćanskog života.

U radnom dijelu radionice sudionice će kroz različite vježbe percepcije, motorike i komunikacije osjetiti što znači biti dijete iz PAS-a i kako se ono osjeća kada se pred njega stave zahtjevi koje ne razumije i koji su preteški.

Nakon svake vježbe sudionici će opisati svoje osjećaje koji su izazvani određenom vježbom.

U završnom dijelu otvoren je prostor za aktivnu komunikaciju između voditelja i sudionika radionice.